אהרן מור

אהרן מור (נולד ב-22 באוגוסט 1947) הוא איש ציבור ומנהל ישראלי, משמש כאחראי על השבת זכויות ורכוש יהודי במשרד לאזרחים ותיקים, המסונף למשרד ראש הממשלה. הוא עבד במשרד האוצר ובמשרד ראש הממשלה, וכמו כן היה שליח מטעם מדינת ישראל במספר ארגונים בינלאומיים. חבר במועצה הלאומית המייעצת להשבת זכויות ורכוש יהודי וחבר בוועדה המייעצת למכון האירופאי למורשת השואה בפראג. הכין את "הדו"ח הגלובאלי הראשון להשבת זכויות ורכוש יהודי (1952-2004)".

רקע

מור (מלובני) נולד בעיר ורוצלב בפולין להורים ניצולי השואה. הוא עלה לישראל בשנת 1957, גר במושב ועבד במשק הוריו במהלך לימודיו. בשנת 1966 גויס לצה"ל ושירת במלחמת ששת הימים, במלחמת ההתשה ובמלחמת יום כיפור כחייל בסדיר וכקצין בסדיר ובמילואים. כיום הוא משרת כקצין במילואים ביחידת דובר צה"ל.
מור למד באוניברסיטה העברית בירושלים וסיים תואר ראשון בכלכלה בשנת 1974. הוא סיים תואר שני במנהל ציבורי ומדיניות ציבורית בשנת 2001 וכתב שתי עבודות תזה. האחת על "הטבות מס לתורמים של ארגונים ללא מטרות רווח בישראל על פי סעיף 46 לפקודת מס הכנסה וגיוס כספים של ארגונים ללא מטרות רווח בישראל". והשנייה "ניתוח השוואתי של השבת רכוש מהשואה בשלוש מדינות אירופאיות מאז שנות ה-90' ". כיום הוא כותב את עבודת הדוקטורט שלו בנושא השבת רכוש יהודי מתקופת השואה. עבור עבודה זו הוא זכה במלגת קרן פולברייט.

שירות ממשלתי

מור החל לעבוד בתור כלכלן במשרד האוצר בשנת 1973 אצל הממונה על השכר. לאחר שעבד ככלכלן באגף התקציבים בשנים 78–1977, עבר לנציבות מס הכנסה בשנת 1978 ושימש מפקח מס בנושאי השקעות ומשקיעים זרים. במקביל שמש כנציג משרד האוצר במנהלת מרכז ההשקעות במשרד התמ"ס, הפועלת למימושו של החוק לעידוד השקעות הון. בשנת 1988 מונה מור כמנהל תחום ברשות ההשקעות במשרד האוצר. בשנים 2001–2008 עבד כמנהל תחום באגף הבינלאומי במשרד האוצר ועזב את המשרד למען עבודתו הנוכחית.בשנים 2004–2005 מור עבד כיועץ בכיר להשבת זכויות ורכוש יהודי במשרד ראש הממשלה ומונה על ידי הממשלה כיושב ראש משותף של וועדת ההיגוי להשבת זכויות ורכוש יהודי, הכפופה לוועדת השרים להשבת זכויות ורכוש יהודי.

נציג ישראל בחו"ל

מור ייצג את ישראל כשליח בשלוש ארצות במשך שלוש קדנציות מעבר לים: מנהל אזורי של מגבית קרן היסוד באנגליה (1983-86) ובקנדה (1991-95) ובאוסטרליה עם הקרן הקיימת לישראל (2001-02). הוא ייצג את הממשלה בארגונים נוספים דוגמת הארגון היהודי העולמי להשבת רכוש (איל"ר), הוועדה הבינלאומית לתביעות ביטוח מתקופת השואה (ICHEIC) ובאמצעות איל"ר בקרן ההומניטארית השווייצרית. מור השתתף בוועידות בינלאומיות בנושא השבת רכוש יהודי מתקופת השואה בוושינגטון ב-1998, ווילנה ב-2000 ופראג ב-2009. כמו כן השתתף במשא ומתן בינלאומי בתהליך הצטרפותה של ישראל לארגון OECD ב-2008ובתהליך ועידת פראג להשבת רכוש מתקופת השואה ב-2010.

פעילות קהילתית התנדבותית

מור עבד כמדריך נוער במושבו בשנים 1961 - 1966 וכמדריך ורכז לתלמידים מחו"ל באוניברסיטה העברית בשנים 1970 - 1973. הוא היה חבר במועצת המנהלים של שני מרכזים קהילתיים, האחד בירושלים והשני במבשרת ציון.
מור ייסד והיה שותף ליסודם של מספר ארגונים שלא-למטרת רווח. הארגון הראשון, עמותת "ביחד", הוקם בשנת 1974 ונועד לסייע בזמן חרום ומלחמה למשפחות החיילים ביחידת המילואים שלו. הארגון השני, "האגודה למען מבשרת ציון", הוקם בשנת 1982 ועסק בעניינים מוניציפליים. והארגון השלישי ("דרך הלב") הוקם בשנת 1997 ועסק בתוכניות למניעת אלימות בבתי ספר.
בנוסף ללימודיו, מור מרצה וכותב. הוא הרצה על כלכלה, מיסים, ארגונים ללא-כוונת רווח והשבת רכוש יהודי באוניברסיטת חיפה, במכללה למינהל, במרכז הישראלי לניהול ובארגון הג'וינט. הוא פרסם מעל 40 מאמרים בנושאים שונים, ביניהם, כניסתה של ישראל לOECD, מוסדות ללא-מטרת רווח והשבת רכוש יהודי.
מור מתנדב כיושב ראש עמותת קבוצת רעות בירושלים, ארגון ללא-מטרות רווח העוסק בחינוך ומפעיל מכינה קדם צבאית בית ישראל לבנים ובנות, דתיים, מסורתיים וחילוניים.
הוא אב לשלושה בנים בוגרים, מתגורר במבשרת ציון.